Jean Meneses
Jean David Meneses Villarroel (sündinud 16. märtsil 1993 Quillotas) on Tšiili jalgpallur, kes mängib vasaku äärepoolikuna Mehhiko kõrgliiga klubis Club León ja Tšiili jalgpallikoondises. Ta alustas klubikarjääri kodulinna klubis San Luis de Quillota, debüteerides Tšiili esiliigas 2012. aastal. Tšiili kõrgliigas mängis ta klubiga esmakordselt 2015. aastal. 2016. aastal liitus ta Tšiili kõrgliiga klubiga Universidad de Concepción. Alates 2018. aasta teisest poolest on ta mänginud Club Leónis. Tšiili jalgpallikoondises debüteeris Meneses 10. septembril 2019 sõprusmängus Hondurase vastu. Koondisekarjääri esimese värava lõi ta sama aasta 15. oktoobril sõprusmängus Guinea vastu. Ta kuulus Tšiili koondisse 2021. aasta Copa Américal.